tartuNLP/wikipedia-smugri-20251201 huggingface dataset:
Vanadyyliasetyyliasetonaatti

Vanadyyliasetyyliasetonaatti eli vanadiini(IV)oksobis(asetyyliasetonaatti) (VO(C5H7O2)2) on kompleksiyhdiste, joka koostuu vanadyyliryhmästä ja vanadiiniatomiin koordinoituneesta kahdesta asetyyliasetonaatti-ionista. Yhdisteestä käytetään usein lyhennettä VO(acac)2. Vanadyyliasetyyliasetonaattia käytetään orgaanisessa synteesissä katalyyttinä.
Valmistus ja ominaisuudet.
Vanadyyliasetyyliasetonaattia valmistetaan vanadyylisulfaatista ja asetyyliasetonista tai vaihtoehtoisesti kuumentamalla divanadiinipentoksidin etanoliliuosta rikkidioksidin ja asetyyliasetonin kanssa. Rikkidioksidi toimii reaktiossa pelkistimenä.
Vanadyyliasetyyliasetonaatissa vanadiini on viisikoordinoitunut ja muodostaa kaksoissidoksen happiatomiin ja koordinaatiosidoksen kahden asetyyliasetonaatti-ionin happiatomien kanssa. Rakenne on neliöpohjainen pyramidi ja vanadiinin ja happiatomin välinen sidos on 157–158 pm pitkä ja ekvatoriaaliset koordinaatiosidokset hieman tätä pidempiä.
Käyttö.
Vanadyyliasetyyliasetonaattia käytetään orgaanisessa kemiassa hapettamaan yhdisteitä tert-butyylihydroperoksidin kanssa käytettynä. Sitä käytetään muun muassa allyylisten alkoholien hapetukseen, jolloin reaktiotuotteena muodostuu epoksidi. Reaktio on hyvin stereoselektiivinen ja tuottaa suurimmaksi osaksi cis-epoksidin. Toinen usein epoksidoinneissa käytettävä yhdiste m-CPBA tuottaa pääasiassa trans-epoksideja. Vanadyyliasetyyliasetonaatin ja tert-butyylihydroperoksidin yhdistelmää käytetään myös hapetettaessa tertiäärisiä amiineja amiinioksideiksi ja sulfideja sulfoksideiksi. Yhdisteen käyttöä epäsymmetrisen hapetuksen katalyyttinä on myös tutkittu.
Eräiden muiden vanadiiniyhdisteiden ja kompleksien tavoin vanadyyliasetyyliasetonaatti stimuloi kahden sokeriaineenvaihduntaan vaikuttavan entsyymin proteiinikinaasi B:n ja glykogeenisyntaasikinaasi-3:n fosforyloimista ja inhiboi tyrosiinifosfataasientsyymiä. Täten se toimii insuliinia matkivana yhdisteenä ja sen ja muiden vastaavien aineiden käyttöä diabeteksen hoidossa tutkitaan. Vanadyyliasetyyliasetonaatin on todettu aktivoivan entsyymien fosforylaatiota yhtä voimakkaasti kuin, jos insuliinikonsentraatio olisi 100 nM.
Herkut lisukkeineen

Herkut lisukkeineen on Kikan studioalbumi vuodelta 2000. Levy jäi hänen viimeiseksi studiolevykseen.
Pseudonyymejä.
Levyn kappaleiden itseasialliset säveltäjät ja sanoittajat ovat piiloutuneet taiteilijanimien taakse; "Kirsi Sunila" on Juha Vainion taiteilijanimi, "Inari Katramo" on Veikko Samulin taiteilijanimi, ja "S. Takkinen" on Pauli Hanhiniemi. "M. K. Mansikki", "V.T. Solmio", ja "T.J. Untamo" ovat myös taiteilijanimiä. "Sukkula Venukseen (unplugged)" oli Kikan omien sanojen mukaan "kunnianosoitus" vanhoille tekijöille, ja siksi se oli laitettu albumille.
Singlet.
Albumilta julkaistiin kaksi singleä, "Hän on Kultaa!" ja nimikkokappale "Herkut Lisukkeineen". Tämän jälkeen julkaistiin ainoastaan single "Moottoripyörä on moottoripyörä" vuonna 2002, joka jäi Kikan viimeiseksi julkaisuksi.
Zərdabin piirikunta

Zərdabin piirikunta (, ) on paikallishallintoalue Azerbaidžanissa. Vuonna 1935 perustetun piirin pinta-ala on 860 neliökilometriä. Asukkaita on 53 000 henkeä (vuonna 2010).
Zərdabin piiri sijaitsee Azerbaidžanin keskiosan tasankoseudulla. Se rajoittuu pohjoisessa Ucarin, idässä Kürdəmirin, etelässä İmişlin, Beyləqanin ja Ağcabədin sekä lännessä Bərdən ja Ağdaşin piireihin. Etelärajalla virtaa Kurajoki.
Piirin keskus on Zərdabin kaupunki, josta on 231 kilometriä maan pääkaupunkiin Bakuun. Toinen merkittävämpi paikkakunta on Bəyimlin taajama. Kuntia on yhteensä 41 ja kyliä 40. Kaupunkiväestön osuus on 21,1 % (vuonna 2010). Vuoden 1999 väestönlaskennan mukaan 99,8 % asukkaista on azereja.
Seudun pääelinkeino on maatalous, joka on keskittynyt viljan ja puuvillan viljelyyn.
Paikallislehtenä ilmestyy "Əkinçi" (”Kyntäjä”).
Uuden-Seelannin maanjäristys 1931

Uuden-Seelannin maanjäristys 1931 tapahtui Uudessa-Seelannissa tiistaina 3. helmikuuta 1931 kello 10.47 (UTC+12). Maanjäristyksessä kuoli 256 ihmistä, ja se tuhosi Hawke's Bayn aluetta. Järistys on Uuden-Seelannin tappavin luonnonkatastrofi. Sen keskus oli noin 20 kilometriä pohjoiseen Napierin satamakaupungista. 
Järistys kesti kaksi ja puoli minuuttia ja sen voimakkuus oli noin Mw 7,4. Järistystä seuraavina viikkoina havaittiin 525 jälkijäristystä.
Arvo Sainio

Arvo Robert Sainio (30. heinäkuuta 1921 Lokalahti – 23. lokakuuta 1984 Uusikaupunki) oli suomalainen poliitikko.
Ura.
Sainio toimi kolmen vuoden ajan Turun läänin eteläisen vaalipiirin kansanedustajana, tammikuusta 1972 syyskuuhun 1975. Hänet valittiin eduskuntaan Suomen Maaseudun Puolueen ehdokkaana, mutta hän siirtyi vuosi myöhemmin, tammikuussa 1973, Suomen kansan yhtenäisyyden puolueen eduskuntaryhmään. Sainio teki tuolloin niin sanotun kolmiloikkansa siirtymällä ensin SMP:stä SKYPiin, sitten takaisin ja vielä uudestaan SKYPiin. Sainio oli eduskunnan maa- ja metsätalousvaliokunnan ja puolustusasiainvaliokunnan jäsen. Hän vaikutti poliittisella urallaan myös Lokalahden kunnallispolitiikassa. Hänen muihin luottamustehtäviinsä kuului muun muassa valtion urheiluneuvoston jäsenyys.
Sainio kuului nuoruudessaan kotikuntansa Lokalahden suojeluskuntaan. Hän kirjoitti ylioppilaaksi Turun yhteiskoulusta vuonna 1942, kävi kadettikoulun vuosina 1943–1944 ja toimi vuosina 1944–1947 joukkueenjohtajana Jalkaväkirykmentti 9:ssä ja komppanianpäällikkönä Jalkaväkirykmentti 8:ssa (nyk. Karjalan Prikaati). Sainio haavoittui kolmesti jatkosodan loppuvaiheissa vuonna 1944. Hän erosi puolustusvoimien palveluksesta luutnanttina vuonna 1947 ja vuonna 1976 hänet ylennettiin reservin majuriksi. Vuodesta 1947 Sainio toimi myös maanviljelijänä synnyinkunnassaan Lokalahdella.
Yksityiselämä.
Sainio oli vuodesta 1944 naimisissa Enne Sainion (ent. Kortetmäki-Tommila) kanssa. SMP:n seuraajapuolueen Perussuomalaisten kansanedustajaksi vuonna 2011 valittu, aiemmin kehonrakentajana tunnetuksi tullut Ritva ”Kike” Elomaa on heidän tyttärensä.
Seututie 113

Seututie 113 oli vuoteen 1996 asti Espoon Kiven­lahdesta Kauk­lahden, Kirkkonummen Lapin­kylän ja Siuntion kirkonkylän kautta Lohjan kunnan Virkkalaan kulkenut tie. Vuoden 1996 tienumerointiuudistuksessa se numeroitiin yhdys­tieksi 1130. 
Ennen kuin tie sai tämän seututie­numeron, se oli ollut osa kanta­tietä 51. Porkkalan vuokra-alueen palauduttua Suomelle kantatie 51 siirrettiin kulkemaan Kirkko­nummen ja Inkoon kautta Karjaalle ja tien vanha osuus Kivenlahdesta Virkkalaan sai seututienumeron 113.
Rucka Rucka Ali

Rucka Rucka Ali (s. 27. tammikuuta 1987) on yhdysvaltalainen räppäri, laulaja, radiopersoona ja koomikko, joka tunnetaan lähinnä parodioistaan YouTubessa. Ruckan parodiat ovat useiden mielestä loukkaavia. Ruckan kappaleita poistetaan toistuvasti YouTubesta, mutta hänen faninsa, Nuckat, lataavat niitä uudelleen.
Kritiikki.
Rucka Rucka Alin huumori on saanut hyvin paljon vaikutteita komediaohjelmista, kuten South Parkista. Hänen parodiansa ovat monien mielestä hyvin rasistisia ja loukkaavia, mikä on aiheuttanut todella kovaa kritiikkiä. Hän parodioi stereotypioita, rasismia, uskontoja, julkkiksia (esim. Justin Bieber), valtioita, kulttuureja, aatteita ja ideologioita.
YouTube on yleensä poistanut kaikki Rucka Rucka Alin YouTubeen lataamat videot, mutta Ruckan fanit ovat ladanneet ne uudelleen. Tämän vuoksi videoita on mahdotonta kokonaan poistaa YouTubesta. 
Diskografia.
Studioalbumit
Joulualbumit
Parodiat
Yhteistyökappaleet
Vierasartistina
Jane’s Addiction (albumi)

Jane’s Addiction on yhdysvaltalaisen rock-yhtye Jane’s Addiction livealbumi. Albumi on myös yhtyeen ensimmäinen julkaisu. Se nauhoitettiin 20. syyskuuta 1987 The Roxy -yökerhossa tehdyn live-esiintymisen yhteydessä. Albumilla kuultavat kappaleet on kuitenkin nauhoitettu myöhemmin The Edge Studios -studiossa ja yleisön ääni konsertissa Los Lobosissa. Esitys oli jaettu kahteen osaan. Aluksi yhtye esitti seitsemän kappaletta akustisesti, jonka jälkeen se esitti 15 kappaletta sähköisesti. Kummaltakin osuudelta otettiin materiaalia albumille, vaikka kaikki esitetyt kappaleet eivät päätyneet albumille.
Albumin kappaleet ”Jane Says” ja ”Pigs in Zen” löytyvät myös yhtyeen ensimmäiseltä studioalbumilta Nothing's Shocking, joka on yhtyeen seuraava julkaisu.
Kappale ”Rock &amp; Roll” on cover-versio The Velvet Undergroundin kappaleesta ja kappale ”Sympathy for the Devil” on cover-versio The Rolling Stonesin kappaleesta. Albumilla kappale on nimellä ”Sympathy”.
Albumin levy-yhtiönä toimi Triple X Records, vaikka yhtye solmi sopimuksen Warner Brosin kanssa jo vuonna 1986.
B-tyypin natriureettinen peptidi

B-tyypin natriureettinen peptidi (BNP) on natriumin virtsaan erittymistä lisäävä peptidi.
Alun perin BNP eristettiin sian aivoista, mistä englanninkielinen nimi "brain natriuretic peptide" johtuu. BNP:tä esiintyy ihmisellä enimmäkseen sydänkammioiden lihaksessa. BNP ja sen esiaste NTproBNP (=proBNP) voidaan mitata verestä. Sydämen vajaatoiminnan yhteydessä BNP-arvo kohoaa, mutta arvo voi olla kohtalaisesti koholla ilman vajaatoimintaa esimerkiksi eteisvärinässä tai aorttaläpän ahtaumassa. Sydämen vajaatoiminnan yhteydessä BNP-arvo on sitä korkeampi mitä vaikeampi vajaatoiminta on. BNP:n avulla voidaan erottaa sydänperäinen hengenahdistus keuhkoperäisestä. Normaalin BNP-arvon yläraja on 100 nanogrammaa litrassa. Kun NTproBNP arvo on alle 300 nanogrammaa litrassa, se sulkee pois äkillisen sydämen vajaatoiminnan. 
Sydämen vajaatoiminnassa sydänlihassolut syntetisoivat natriureettisia peptidejä ANP:tä (eteispeptidi) ja BNP:tä (= B-tyypin natriureettinen peptidi). Tämä johtuu vasemman kammion täyttöpaineen noususta, reniini-angiotensiinijärjestelmän ja sympaattisen hermoston aktivaatiosta. Kun ANP ja BNP vapautuvat verenkiertoon, ne vaikuttavat hormonin tavoin kohde-elimessä esimerkiksi lisäämällä verisuonten seinämien relaksaatiota ja veden ja suolan eritystä munuaisissa. BNP ei kerry merkittävässä määrin erityisiin varastojyväsiin. BNP:n määrittäminen toimii seulontakokeena potilailla, joilla sydämen vajaatoimintadiagnoosi on epävarma. Vajaatoimintaa ei ole, jos tulos on negatiivinen. Positiivinen tulos on aina syy jatkotutkimuksille, kuten sydämen kaikukuvaukselle. Veriplasman BNP-pitoisuus pienenee, jos potilaalla on vasemman kammion kuormitusta vähentävä lääkehoito. Lääkehoito täytyy ottaa huomioon, kun tuloksia arvioidaan.
HMS Amaranthus

HMS Amaranthus (viirinumero K17) Britannian kuninkaallisen laivaston Flower-luokan korvetti.
Valmistus.
Alus tilattiin 21. syyskuuta 1939 Fleming and Fergusonilta Paisleysta Skotlannista, missä köli laskettiin 4. toukokuuta 1940 telakkanumerolla 563. Alus laskettiin vesille 17. lokakuuta ja otettiin palvelukseen 12. helmikuuta 1941.
Palvelus.
Alus myytiin 1946 Wheelock Marden and Companylle Hongkongiin ja siitä tehtiin kauppalaiva nimen säilyessä. Se romutettiin vuoden 1953 toisella neljänneksellä Hongkongissa.
Päälliköt.
Aluksen päälliköinä olivat:
Episykloidi

Geometriassa episykloidi on tasokäyrä, joka syntyy ympyrän kehällä olevan pisteen piirtämänä ympyrän vieriessä ilman luistoa toista ympyrää pitkin.
Jos pienemmän ympyrän säde on "r" ja isomman ympyrän säde "R" = "kr", niin parametriesitys on seuraava:
formula_1
formula_2
tai:
formula_3
formula_4
Jos "k" on kokonaisluku niin käyrä sulkeutuu kun pikkuympyrä on vierinyt isomman ympyrän ympäri yhden kierroksen.
Jos "k" on rationaaliluku, niin yksinkertaistaen k = p/q eli käyrä sisältää p kulmaa.
Jos "k" on irrationaaliluku, ympyrä ei koskaan sulkeudu.
Sykloidin ja hyposykloidin tavoin episykloidi on vierintäkäyrä. Samalla se on epitrokoidin erikoistapaus. 
Episykloidi yhdellä kulmalla on kardioidi.
Episykloidi kahdella kulmalla on neproidi.
Episykloidi ja sen evoluutta ovat toistensa kaltaisia.
Punaista ja mustaa (vuoden 1954 elokuva)

Punaista ja mustaa on Claude Autant-Larain ohjaama ranskalais-italialainen elokuva vuodelta 1954. Draamaelokuvan tapahtumat sijoituvat 1830-luvun Ranskaan. Se perustuu Stendhalin samannimiseen romaaniin. Elokuvan käsikirjoituksesta vastasivat ohjaaja Lara sekä Jean Aurenche ja Pierre Bost. Elokuvan pääosissa ovat Gérard Philipe, Antonella Lualdi ja Danielle Darrieux.
Suomessa Philipe sai tästä sekä elokuvasta "Monsieur Ripois" miespääosan ulkomaan Jussi-palkinnon vuonna 1955.
Khloé Kardashian

Khloé Alexandra Kardashian (s. 27. kesäkuuta 1984) on yhdysvaltalainen televisiopersoona. Hän on esiintynyt televisiosarjoissa "E! Rikkaat Kardashianit" ("Keeping Up with the Kardashians") ja "Kourtney and Khloé Take Miami". Hän omisti siskojensa Kim Kardashianin ja Kourtney Kardashianin kanssa vaateliike Dashin (vaateliike ei ole enää toiminnassa).
Biografia.
Nuoruus.
Kardashian syntyi Los Angelesissa, Kaliforniassa. Hän on Kris Jennerin ja Robert Kardashianin kolmas lapsi. Hänellä on kaksi vanhempaa sisarusta Kim Kardashian ja Kourtney Kardashian, nuorempi veli Rob Kardashian sekä kaksi sisarpuolta Kendall Jenner ja Kylie Jenner. Kardashianin isä Robert Kardashian tuli aikoinaan tunnetuksi O. J. Simpsonin asianajajana. Kardashianin vanhemmat erosivat vuonna 1989, ja Kris-äiti avioitui olympiavoittaja Caitlyn Jennerin (silloin Bruce Jenner) kanssa. Pari erosi vuonna 2015. Robert-isä kuoli vuonna 2003 syöpään. Omien sisarusten lisäksi uusperheeseen kuuluu Caitlynin lapset Cassandra Marino, Burt Jenner, Brandon Jenner ja Brody Jenner.
Ura ja opiskelu.
Kardashian kävi teini-ikäisenä sisarustensa tavoin Marymount High Schoolia, joka on roomalaiskatolinen tyttökoulu Los Angelesissa. Hän kuitenkin jätti koulun kesken ja aloitti kotikoulun, josta sai myöhemmin GED:n 17-vuotiaana. Kardashian tuli julkisuuteen vuonna 2007, kun heidän perheensä sai oman tosi-tv-sarjan E! Rikkaat Kardashianit. Kardashian on mukana sarjasta poikineissa Spin-off-sarjoissa. Kardashian oli mukana perheensä muotiyrityksessä Dashissa. Heidän myymälöitään oli mm. Los Angelesissa, Miamissa ja New Yorkissa. Hän on ollut mukana monissa tosi-tv-sarjoissa, muun muassa "Diili"-ohjelman julkkisversiossa. Vuonna 2012 hän juonsi "X FActor USA" -ohjelmaa Mario Lopezin kanssa.
Yksityiselämä.
Kardashian joutui vuonna 2001 auto-onnettomuteen. Hän sai aivovamman joka aiheuttaa pitkäaikaista muistinmenetystä.
Syksyllä 2009 Kardashian avioitui NBA:ssa pelaavan Lamar Odomin kanssa. Vuonna 2013 Kardashian haki avioeroa ensimmäisen kerran. Pian Kardashian alkoi seurustella räppäri French Montanan kanssa. Lopulliset avioeropaperit Odom ja Kardashian kirjoittivat vuonna 2015, mutta avioeron saanti keskeytyi Odomin jouduttua onnettomuuteen. Kardashian perui avioeroaikomuksensa, mutta jätti lokakuussa 2016 uuden hakemuksen. Ero astui virallisesti voimaan joulukuussa 2017.
Vuonna 2016 Kardashian alkoi seurustella Tristan Thompsonin kanssa, jolla on Prince-poika edellisestä suhteestaan. Kardashian synnytti tyttövauvan, True Thompsonin 12. huhtikuuta 2018. Kardashianin ja Thompsonin poika Tatum Thompson syntyi 2022 sijaissynnyttäjällä.
Mustalinnunherne

Mustalinnunherne ("Lathyrus niger") on Euroopassa kasvava monivuotinen lehtojen nätkelmälaji. Suomessa laji on harvinainen ja rauhoitettu Ahvenanmaalla.
Ulkonäkö ja koko.
Mustalinnunherne kasvaa 30–80 cm korkeaksi. Varsi on lähes kalju, pysty, sirottavahaarainen ja siipipalteeton. Lehdet ovat 2–4 parisia ja kärhettömiä. Lehden lehdykät ovat soikeita ja otakärkisiä. Korvakkeet ovat kapeita. Kukinto on 2–10-kukkainen terttu. Kukat ovat aluksi punaisia, mutta vanhemmiten niistä tulee sinisiä. Teriö on 10–15 mm pitkä. Mustalinnunherne kukkii Suomessa kesä-heinäkuussa. Siemenet kypsyvät 3,5–6 cm pitkässä kaljussa, mustassa palossa. Suomen- ja latinankielisen nimensä mustalinnunherne on saanut siitä, että kuivuessaan koko kasvista tulee musta.
Mustalinnunherne on myrkyllinen.
Levinneisyys.
Mustalinnunherne on eurooppalainen laji, jota tavataan Keski-Euroopasta Ukrainaan ja Länsi-Venäjälle. Etelässä levinneisyysalue ulottuu Keski-Italiaan ja -Kreikkaan, pohjoisessa Norjan, Ruotsin ja Suomen eteläosiin sekä Baltian maihin. Lisäksi lajia on tavattu Turkista ja muutamin paikoin Pohjois-Afrikassa. Suomessa mustalinnunhernettä tavataan lähinnä kolmella erillisellä alueella: Ahvenanmaalla, Etelä-Hämeessä sekä Etelä-Savon ja Etelä-Karjalan rajamailla. Suurimmat keskittymät ovat kahdessa ensiksi mainitussa.
Elinympäristö.
Mustalinnunherne viihtyy Suomessa kallionaluslehdoissa ja tuoreissa, valoisissa metsissä.
Kardioidi

Kardioidi (kreikan sanasta καρδία ’sydän’) on tasokäyrä, jonka piirtää ympyrän kehälle laitettu piste kun ympyrä vierii samansäteisen ympyrän kehää pitkin. Se on limaçon-käyrän erikoistapaus ("r" = "d") ja se voidaan määritellä yksikulmaiseksi episykloidiksi. Se on tyypiltään sinimuotoinen spiraali ja käänteinen käyrä paraabelille.
Yhtälöt.
Käyrän nollapiste sijaitsee paikallaan pysyvän ympyrän keskipisteessä. Jos ympyrän keskipiste on origossa ja sen säde on "a", kardioidin parametriesitys on:
formula_1
formula_2
Sama kompleksitasossa: 
formula_3
Jos parametri "t" eliminoidaan yhtälöstä, saadaan kardioidin yhtälöksi
formula_4
tai kompleksitasossa
formula_5.
Mittasuhteet.
Kardioidin sulkema alue voidaan laskea polaariesityksellä: 
formula_6
ja myös kardioidin kaaren pituus voidaan laskea tarkasti. Kokonaispituus L on:
formula_7.
Ratsastus kesäolympialaisissa 1952 – kouluratsastuksen joukkuekilpailu

Helsingin olympiakisojen kouluratsastukseen osallistui 8 joukkuetta. Kilpailu käytiin 28.-29. heinäkuuta henkilökohtaisen kilpailun yhteydessä. Joukkueen tulos saatiin laskemalla yhteen kolmen jäsenen pistemäärä.
Lopputulokset.
 = naisurheilija.
Aurinko ja kuu

Aurinko ja kuu () on Vonda N. McIntyren vuonna 1997 ilmestynyt romaani. Teos on ilmestynyt suomeksi vuonna 2005 Liken kustantamana Paula Merjamaan käännöksenä.
Kirja on voittanut Nebula-palkinnon.
Durumvehnä

Durumvehnä, "makaronivehnä", "kovavehnä" eli "lasi­vehnä" ("Triticum durum") on vehnien sukuun kuuluva viljalaji. Sitä viljellään etupäässä Väli­meren maissa ja käytetään makaronin ja muiden pastojen valmistukseen. Maailman vehnä­sadosta durum­vehnää on noin 10 prosenttia.
Historia.
Emmervehnä ("Triticum turgidum") kuuluu maailman vanhimpiin viljelyskasveihin. Sen villimuotoja kasvaa Lähi-idässä, missä niitä alettiin viljellä 10 000 vuotta sitten. Durumvehnä on kehittynyt emmervehnästä, jonka ala­lajinakin sitä on toisinaan pidetty.
Nykyään durumvehnää viljellään runsaasti varsinkin Välimeren maissa. Se vaatii runsaasti lämpöä, ja sitä viljellään kevät- ja syysviljana.
Rakenne ja käyttö.
Sekä emmer­vehnä että durum­vehnä ovat tetra­ploidisia, ja niillä on 28 kromosomia, kun taas maailman eniten viljelty vehnälaji, leipävehnä on heksaploidinen ja sillä on 42 kromosomia. Emmer­vehnästä poiketen durum­vehnä on kuitenkin paljas­jyväinen, eli sen jyvä irtoaa helposti sitä suojaavista helpeistä ja tähkylää suojaavista kaleista, mikä helpottaa sadonkorjuuta.
Durumvehnää käytetään etupäässä makaronien ja pastojen valmistukseen.
Danielle Trussoni

Danielle Anne Trussoni (s. 9. marraskuuta 1973 La Crosse, Wisconsin, Yhdysvallat) on yhdysvaltalainen kirjailija. Hän on kirjoittanut paitsi kirjoja myös artikkeleita useisiin lehtiin, kuten New York Times Magazineen, Telegraph Magazineen ja kirjallisuuslehteen New York Times Book Review. 
Trussoni asui vanhempiensa avioeron jälkeen isänsä kanssa, vaikka hänet ja hänen nuorempi veljensä ja sisarensa oli määrätty äidille. Esikoiskirjassaan "Falling Through the Earth: A Memoir" hän yrittää ymmärtää Vietnamin sodassa tunnelirottana palvelutta isäänsä. Hän pyrkii selvittämään mitä tapahtui sille miehelle, joka isä oli ollut ennen sotaa. Hän käy Vietnamissa niillä paikoilla, joissa hänen isänsä oli, ymmärtääkseen miksi tästä tuli alkoholisti, miksi perhe hajosi. New York Times on valinnut kirjan yhdeksi vuoden 2006 kymmenestä parhaasta kirjasta.
Trussonin toinen kirja, esikoisromaani "Enkelioppi" (2010, suomeksi 2011) nousi ilmestyttyään myyntilistojen kärkeen, ja siitä on tekeillä elokuva, jonka ohjaa Marc Forester.
Syylälinnunherne

Syylälinnunherne ("Lathyrus linifolius", syn. "L. montanus") on Euroopassa kasvava, keväällä kukkiva lehtojen nätkelmälaji. Suomessa lajia tavataan lähinnä maan eteläosissa.
Ulkonäkö ja koko.
Monivuotinen syylälinnunherne kasvaa 15–30 cm korkeaksi. Jokseenkin kalju varsi on pysty ja siipipalteinen. Lehdet ovat 2–4-parisia ja kärhettömiä. Lehdykät ovat soikeita tai suikeita ja tylppiä. Korvakkeet ovat isoja. Kukinto on 2–6-kukkainen terttu. Kukat ovat kukinnan alussa sinipunaisia, mutta muuttuvat lopulta sinisiksi. Teriö on kooltaan 10–16 mm pitkä. Syylälinnunherne kukkii Suomessa touko-kesäkuussa. Siemenet kypsyvät 2,5–4,5 cm pitkässä kaljussa, punaruskeassa palossa. Laji on lievästi myrkyllinen.
Suomessa lajista tunnetaan kaksi muunnosta: var. "linifolius" ja var. "montanus". Muunnokset eroavat toisistaan lehdyköiden muodossa ja koossa. Ensin mainitun lehdykät ovat suikeita ja 2–4 mm leveitä, jälkimmäisen soikeita ja 5–15 mm leveitä.
Levinneisyys.
Syylälinnunherne on eurooppalainen laji, jota tavataan Pohjois-Espanjasta Serbiaan, Unkariin ja Puolaan saakka. Pohjoisessa lajia kasvaa Baltiassa sekä Keski-Norjassa, -Ruotsissa ja -Suomessa saakka. Laji on tavallinen myös Britteinsaarilla. Suomessa syylälinnunhernettä tavataan pääasiassa Ahvenanmaalla, Varsinais-Suomessa, Uudellamaalla ja Hämeessä. Tulokkaana lajia on tavattu myös muualta Suomea, muun muassa Vaasan seudulta ja Itä-Suomesta. Pohjoisin havainto on Kuusamosta. Yleisin laji on maan lounaisosissa.
Elinympäristö.
Syylälinnunherne viihtyy lehdoissa, kuivissa, ruohoisissa metsissä sekä pensaikoissa.
Käyttö.
Syylälinnunherneen tärkkelyspitoisia juurimukuloita on käytetty ainakin Ruotsissa hätäravintona.
Jimmie Ericsson

Sven Jimmie Ericsson (s. 22. helmikuuta 1980 Skellefteå, Ruotsi) on entinen ruotsalainen jääkiekkoilija ja maailmanmestari. Hän teki sopimuksen KHL-seura SKA Pietariin kaudeksi 2014–2015, edustettuaan Skellefteå AIK:ta edelliset kahdeksan kautta. Suhteellisen isokokoinen Ericsson osaa pelata sekä keskellä että laidassa. Hänen vahvuuksiin kuuluu kahden suunnan pelaaminen, johtajuus, laukaus ja maalille ajaminen. Ericsson oli ennen kautta 2013–2014 Skellefteån seurahistorian kaikkien aikojen neljänneksi eniten runkosarjaotteluita (467) pelannut ja kolmanneksi eniten jäähyminuutteja (583) kerännyt pelaaja.
Ura.
Seuraura.
Ericsson on HC Vita Hästenin kasvatti. Hän kuitenkin pelasi kaksi ensimmäistä miesten peliään kaudella 1998–1999 Södertälje SK:ssa, Ruotsin I-divisioonassa. Vuodet 1999–2002 Ericsson pelasi samaa sarjaa kasvattajaseurassaan Vita Hästenissä. Kaudeksi 2001–2002 hän siirtyi sarjatasoa ylemmäs HockeyAllsvenskaniin ja Skellefteå AIK:n joukkueeseen. Ericssonin tulokaskausi toi 39 ottelussa tehot 6+11=17. Kaudella 2002–2003 pisteitä tuli 25, mutta jäähyminuutteja 126, jotka riittivät runkosarjan jäähypörssin viidenteen sijaan. Ericsson edusti Skellefteåta kevääseen 2005 saakka. Joukkue pääsi hänen jokaisena kolmena kautenaan siellä Elitserienin karsintoihin mutta, sarjanousu jäi vielä saavuttamatta.
Kaudeksi 2005–2006 Ericsson siirtyi Elitserienin nousijajoukkue Leksands IF:n riveihin. Tulokaskausi Elitserienissä toi 40 runkosarjassa tehot 3+6=9. Joukkue putosi keväällä 2006 takaisin HockeyAllsvenskaniin, mutta Ericsson jatkoi Elitserien-uraansa Skellefteå AIK:ssa, joka nousi kaudeksi 2006–2007 Ruotsin pääsarjaan. Hän on edustanut joukkuetta tuosta kaudesta lähtien. Ericsson oli kaudella 2009–2010 Anders Söderbergin jälkeen Skellefteån toiseksi paras maalintekijä ja joukkueen sisäisessä pistepörssissä hän oli toinen Söderbergin ja Christian Söderströmin kanssa. Maaliskuussa 2010 Ericsson teki peräti viisivuotisen jatkosopimuksen Skellefteån kanssa. 
Kaudella 2010–2011 Ericsson voitti kolmella osumallaan liigan alivoimamaalipörssin ja Elitserien-hopeaa keväällä 2011. Kaudella 2011–2012 hän nousi Skellefteån kapteeniksi. Hän voitti Elitserien-hopeaa myös keväällä 2012. Kaudella 2012–2013 Ericsson teki liigan yhden kauden piste-ennätyksensä tehoilla 8+27=35. Hän johdatti Skellefteån kauden päätteeksi Ruotsin-mestaruuteen. Ericsson palkittiin koko kauden parhaana pelaajana Guldpuckenilla. Hänelle tarjottiin kauden jälkeen kaksisuuntaista sopimusta useaan NHL-joukkueeseen, mutta Ericsson kuitenkin kieltäytyi kaikista tarjouksista vedoten haluun solmia yksisuuntaisen sopimuksen. Ericsson kipparoi seuran toiseen peräkkäiseen mestaruuteen kaudella 2013–2014.
Maajoukkueura.
Ericsson voitti maailmanmestaruuden vuonna 2013, MM-hopeaa vuonna 2011 ja pronssia vuonna 2010.
Muuta.
Ericssonin pikkuveli on NHL-joukkue Detroit Red Wingsin puolustaja Jonathan Ericsson. Veljekset pelasivat yhdessä vuoden 2010 MM-kilpailuissa. Nuorempi pikkuveli Jesper pelaa Ruotsin III-divisioonaa IK Gutsissa. Heidän isänsä Sven Eriksson pelasi myös Elitserien-tasolla.
Saarenmaan valloitus

Saarenmaan valloitus tapahtui Baltian ristiretkien lopussa vuonna 1227. Saarenmaalle hyökänneet ristiretkeläiset kukistivat Saarenmaan viimeisenä vapaana virolaisena alueena ja kastoivat paikalliset kristinuskoon. Valloituksen jälkeen Saarenmaa jaettiin Kalparitariston ja Saarenmaan-Läänemaan hiippakunnan kesken.
Valloitus.
Tausta.
Tanska oli yrittänyt saada Saarenmaan haltuunsa vuonna 1222, mutta se menetti sen hallinnan virolaisten suuressa kapinassa samana vuonna. Virolaiset vapauttivat koko Viron lukuun ottamatta Tallinnaa, mutta saksalaiset kukistivat kapinan vuonna 1224. Kapinan kukistumisen jälkeen Saarenmaa oli ainoa vapaa virolainen alue.
Hyökkäys.
Saarenmaan valloittamiseksi saksalaiset ristiretkeläiset kokosivat Pärnunjoen suulle suuren sotajoukon vuoden 1227 alussa. Sotajoukkoon kuului noin 20 000 miestä, ja joukkojen muodollisena ylijohtajana toimi paavin alilegaatti Johannes. Saksalaisten lisäksi sotajoukkoihin kuului heidän valloittamiltaan alueilta tulleita liiviläisiä, lättiläisiä ja virolaisia. Joukot hyökkäsivät jäätyneen meren yli ja valloittivat ensin Muhulla sijainneen linnan. Tämän jälkeen he valloittivat Valjalan linnan, joka oli Saarenmaan kookkain ja merkittävin linna. Linnan antautumisen jälkeen sinne kokoontuneet virolaiset kastettiin.
Seuraukset.
Saarenmaan valloituksen jälkeen Riian piispa Albert von Buxhövden perusti Saarenmaan-Läänemaan hiippakunnan, ja valloitetut alueet jaettiin sen ja kalparitariston kesken. Ritaristo sai alueista kolmanneksen, ja se velvoitettiin puolustamaan vastaperustettua hiippakuntaa.
Mjory

Mjory () eli Miory (, ) on pieni kaupunki ja hallintopiiri Valko-Venäjän Vitsebskin alueen luoteisosissa. Vuoden 2009 väestönlaskennassa kaupungin asukasluku oli 8 188. Koko hallintopiirin asukasluku 24 364 sisälsi Mjoryn kaupungin ohella ympäröivän maaseudun asukkaat ja Dzisnan pikkukaupungin piirin pohjoisrajana toimivan Väinäjoen rannalla.
Satelliittikuvista näkyy, että noin 5 kilometriä Mjoryn kaupungin koillispuolella sijaitsee sotilaslentokenttä.
Soistaan tunnettu Jelnjan hydrologinen suojelualue, joka sijaitsee pääosin Mjoryn hallintopiirissä, on eräs kansainvälisesti tunnetuimpia Ramsarin sopimuksen mukaisia vesiperäisiä suojelualueita Valko-Venäjällä.
Summer Wars

Summer Wars () on vuonna 2009 valmistunut japanilainen animoitu tieteiselokuva, jonka on ohjannut Mamoru Hosoda ja kirjoittanut Satoko Okudera Hosodan aiheen pohjalta.
Juoni.
Matemaattisesti lahjakas lukiolaispoika Kenji ja hänen nörttiystävänsä ovat uppoutuneet Oz-nimiseen virtuaalimaailmaan. Kesälomalla sievä Natsuki pyytää Kenjiltä apua ja ihastunut poika suostuukin, vaikka ei tarkkaan tiedäkään mihin. Tyttö vie Kenjin juhlimaan isoäitinsä 90-vuotispäiviä. Suureen naganolaiseen taloon on kokoontunut koko Natsukin suku.
Tapahtumat saavat dramaattisen käänteen, kun Kenji yrittää ratkaista saamansa mystisen numerokoodin arvoitusta. Hän tulee vahingossa ladanneeksi Ozin tuhoavan koodin nettiin; Ozin virtuaaliympäristön romahtaessa alkaa kuitenkin todellinenkin maailma natista liitoksissaan.
Puuttumattomuusperiaate

Puuttumattomuusperiaate on Suomen oikeusjärjestyksessä yleisesti noudatettu periaate, jonka mukaan tuomioistuimet eivät ota tutkittavakseen väitteitä, jotka perustuvat lain tai hyvän tavan vastaisiin oikeustoimiin tai sopimusehtoihin.
Korkeimman oikeuden määritelmä.
Lainvastaisia ja hyvän tavan vastaisia oikeustoimia ja sopimusehtoja on yleisesti pidetty pätemättöminä. Lähtökohta on, ettei sellaisia sopimuksia voida määrätä täytettäviksi eivätkä niihin perustuvat vaatimukset muutoinkaan saa oikeussuojaa, vaan niiden osalta noudatetaan niin sanottua puuttumattomuusperiaatetta. Tämä tarkoittaa sitä, että tuollaiseen sopimukseen perustuvaa saatavaa ei voida periä oikeusteitse. Vastaavasti oikeuskeinot eivät ole yleensä käytettävissä myöskään mahdollisesti jo suoritettujen maksujen takaisin saamiseksi edes siinä tapauksessa, että toinen osapuoli jättää hyvän tavan vastaisen sopimuksen mukaisen oman suoritusvelvollisuutensa täyttämättä.
Haaste

Haaste on oikeudenkäyntiin liittyvä termi. Haasteella tarkoitetaan vastaajalle annettua kehotusta vastata kirjallisesti kanteeseen tai syytteeseen tai saapua oikeuden istuntoon. Tuomioistuin antaa pääsääntöisesti haasteen vastaajalle sekä siviiliasioissa että rikosasioissa; rikosasioissa myös syyttäjä voi joissain tapauksissa antaa haasteen vastaajalle.
Haasteen sisältö.
Kaikissa oikeuden antamissa haasteissa on aina seuraavat perusasiat:
Haaste siviiliasioissa.
Kaikille haasteille yhteisten perustietojen lisäksi siviiliasioissa annetussa haasteessa vastaajaa kehotetaan vastauksessaan:
Käräjäoikeus voi lisäksi kehottaa vastaajaa lausumaan vastauksessaan jostakin erityisestä kysymyksestä.
Haaste rikosasioissa.
Kaikille haasteille yhteisten perustietojen lisäksi rikosasioissa annetussa haasteessa yleisesti kehotetaan vastaajaa:
Kalevi Helo

Kalevi Helo (s. 15. huhtikuuta 1975 Vihti) on suomalainen poliitikko ja yrittäjä.
Poliittinen toiminta.
Poliittisen aktiivisuutensa Helo on aloittanut varsin nuorena. Helo osallistui EY:tä Suomen kansan itsenäisyysrintaman asettaman presidenttiehdokaan Keijo Korhosen kannattajien 20 000 nimen keruuseen vuoden 1993 vuoden aikana. Presidentivaalien jälkeen Helo osallistui Vapaan Suomen Liitto (VSL) kannattajakorttien keräämiseen 1994. Puolueen jäseneksi Helo ei kuitenkaan liittynyt. 
Kalevi Helo perusti Vapauspuolue – Suomen tulevaisuus yhdistyksen 4.4.2009 ja toimi puolueen ensimmäisenä puheenjohtajana. Kannattajakortit kerättiin yhdistykselle pääosin Tampereelta vuoden 2010 aikana. Vapauspuolue merkittiin puoluerekisteriin 22. lokakuuta 2010.
Helo oli ehdokkaana Vapauspuolueen ensimmäisissä eduskuntavaaleissa 17. huhtikuuta 2011 ja sai Pirkanmaan vaalipiirissä 320 ääntä. 
Helo otti syksyllä 2010 puolueen jäseniksi Olavi Mäenpään (Suomen kansan sinivalkoiset) ja Matti Järviharjun (IKL). Heti eduskuntavaalien jälkeen kansallismieliset riitautuivat ja puolue alkoi hajota sisäisiin ristiriitoihin. Vapauspuolueen puheenjohtajaksi nousi syksyllä 2011 Lisbet Puttonen ja myöhemmin oikeudenkäyntien jälkeen Aluehallintoviraston (AVI) kokousluvalla 2013 Olavi Mäenpää. Helo erosi perustamastaan puolueesta 2013. 
Loppuvuodesta 2017 Helo liittyi Suomen Kansa Ensin -puolueeseen (SKE). Hänet valittiin ensimmäisen kerran SKE:n hallituksen jäseneksi joulukuussa 2017.
Poliittiset näkemykset.
Helo kannattaa ulkopolitiikassa sodanjälkeistä Paasikivi-Kekkosen linjan mukaista puolueettomuuspolitiikkaa ja pitää Nato-jäsenyyttä vaarallisena Suomen maantieteellisen sijainnin vuoksi. EU-jäsenyyttä hän pitää Suomen itsenäisyydelle haitallisena. Suomen jäsenyyttä Eurossa hän pitää Suomen taloudelle huonona vaihtoehtona. Hänen mielestään yhteisvaluutta hyödyttää ainoastaan Saksaa ja muutamaa Keski-Euroopan valtiota.
Vuoden 2011 eduskuntavaalien alla Kalevi Helo kirjoitti Ajan Suunta -lehdessä pääkirjoituksen jossa olevat tekstinkohdat menivät tutkintaan. Lehden kirjoituksista valtakunnansyyttäjä ei antanut tuomiota, mutta piti niitä tuomittavina kirjoituksina.
Yksityiselämä.
Kalevi Helo on käynyt armeijan rauhanajan aseettoman palveluksen. Hän on painottanut alkoholista kieltäytymistä ja on absolutisti. Hän on kertonut urheilun positiivisista vaikutuksista kehoon ja mieleen.
JCVD

JCVD on vuonna 2008 ensi-iltansa saanut belgialais-luxemburgilais-ranskalainen rikoskomediaelokuva. Elokuvan on ohjannut Mabrouk El Mechri ja käsikirjoittanut Christophe Turpin. Pääosissa näyttelivät muun muassa Jean-Claude Van Damme, François Damiens, Zinedine Soualem, Karim Belkhadra ja Jean-François Wolff.
Suomessa elokuva sai ensi-iltansa Night Visions -elokuvajuhlissa 4. huhtikuuta 2009.
Juoni.
Van Damme on joutunut urallaan pohjamutiin. Hän on joutunut rahapulaan ja oikeuteen lapsensa huoltajuuskiistan vuoksi. Van Dammen agenttikaan ei löydä hänelle kunnon roolia Steven Seagalin vietyä häneltä elokuvaroolin nenän edestä. Van Damme päättää palata takaisin Belgiaan selvittämään tilanteensa. Matkalla hän poikkeaa postissa hakemaan kirjekuoressa tulleet rahat. Epäonnekseen posti on ryöstäjien hallussa ja Van Damme joutuu muiden siviilien ohella panttivangiksi. Ryöstäjät päättävät käyttää näyttelijää hyväkseen ja antavat hänen puhua puhelimen kautta lunnaita roistoille. Tämä saa poliisit ja median luulemaan Van Dammen olevan postiryöstön takana.
Arvostelu.
Elokuva herätti pääosin positiivista palautetta, ja muun muassa Time-aikakauslehti piti Van Dammen näyttelijäsuoritusta vuoden 2008 toiseksi parhaana elokuvaroolisuorituksena heti Heath Ledgerin jälkeen.
Kuvaukset.
Elokuvan kuvauspaikkoina olivat Bryssel ja Schaerbeek, Belgiassa ja Luxemburg.
Aeroekologia

Aeroekologia () on monitieteellinen tutkimusala, jossa analysoidaan ekologian, meteorologian, fysiikan sekä tietokonemallinnuksen avulla lintujen, hyönteisten, lepakoiden, siitepölyn ja mikrobien riippuvaisuutta alimmista ilmakehän kerroksista. Aeroekologia eli ilmakehän ekologia on uusi tapa tutkia eri lajien liikkeitä ja muuttoa sekä sairauksien leviämistä. Samalla voidaan analysoida ja mallintaa itse ilmakehääkin.
Käsitteen on tehnyt tunnetuksi Bostonin yliopiston biologian professori Thomas H. Kuntz. Tutkijat hyödyntävät säätutkaverkostoja ja yksittäisiä tutkia paikantaakseen lintu- ja lepakkoparvet. Myös infrapunakameroita käytetään ja yksittäisiin lepakoihin voidaan kiinniittää radiovastaanottimia. Esimerkiksi lepakoiden liikkeistä saadulla tiedolla analysoidaan viljelysmaiden vuodenaikaista ja vuosittaista muuttumista ilmastonmuutoksen edetessä.
Kolmiodraama (yhtye)

Kolmiodraama oli kolmihenkinen espoolainen rap-yhtye. Yhtyeeseen kuuluivat MC:t Bloge ja Oiva Vedätys sekä tuottaja Rammu. Yhtyeen taustajoukoissa pyöri myös tuottaja Eemo1. Kolmiodraama julkaisi yhteensä kolme omakustannealbumia ja julkaisi ensimmäisen studioalbuminsa "Jotain tasottavaa" Karma Musiikin kautta huhtikuussa 2011.
Historia.
Kolmiodraaman perustajajäsenet Bloge ja Oiva Vedätys tutustuivat lukiossa kummankin asuessa Kirkkonummella. He aloittivat musiikin tekemisen vuosituhannen vaihteessa. He saivat mukaansa kolmannenkin jäsenen tuottajaksi, joka kuitenkin jättäytyi pois alkuvaiheilla. Bloge ja Oiva Vedätys jatkoivat musiikin tekoa duona käyttäen kuitenkin nimeä Kolmiodraama. He ehtivät julkaista kaksi omakustannealbumia kahdestaan, kunnes alun perin Pieksämäeltä kotoisin oleva Rammu liittyi yhtyeen uudeksi tuottajaksi 2006. Vaikka Rammu on yhtyeessä tuottajan roolissa, syntyvät Kolmiodraaman kappaleiden taustat enimmäkseen kaikkien kolmen jäsenen yhteistyönä. Eemo1:sen välityksellä yhtye päätyi lopulta Karma Musiikille, jonka kautta yhtyeen ensimmäisen studioalbumi "Jotain tasottavaa" julkaistiin 18. huhtikuuta 2011.
Taistelija (vuoden 2010 elokuva)

Taistelija "(The Fighter)" on 2010 ensi-iltansa saanut David O. Russellin ohjaama urheilu- ja draamaelokuva. Sen pääosissa ovat Mark Wahlberg, Christian Bale ja Amy Adams. Elokuva keskittyy ammattilaisnyrkkeilijä Micky Wardin (Wahlberg) elämään ja hänen velipuolensa ja valmentajansa Dicky Eklundin (Bale) väleihin. Amy Adams esittää Wardin tyttöystävää.
"Taistelija" on Russellin ja Wahlbergin kolmas yhteistyöelokuva. Aiemmat ovat "Kolme kuningasta" ja "I Heart Huckabees".
Vastaanotto.
Elokuva sai seitsemän Oscar-ehdokkuutta: paras elokuva, paras ohjaus, paras miessivuosa (Christian Bale), naissivuosa (Amy Adams ja Melissa Leo), leikkaus ja paras alkuperäinen käsikirjoitus. Se voitti mies- ja naissivuosan palkinnot, joista jälkimmäisen sai Melissa Leo.
Nälkämaan AG

Nälkämaan AG on rap-duo Mac Buenon &amp; DJ Tatcin ensimmäinen virallinen studioalbumi. Sen julkaisi 3rd Rail Music 20. huhtikuuta 2011. Levyn tuotannosta vastaa kokonaan DJ Tatc, paitsi kappaleen "Hasisnippejä &amp; kromipiissejä", jonka tuotannosta vastaa DJ Tatcin lisäksi Kummisetä. Suomenkielinen gangsta-rap -sivusto Redrum-187 julkaisi kappaleen "87250" ilmaisladattavaksi sivustollaan. Albumin kannen on suunnitellut Mac Bueno. Albumin kappaleesta "Kova laki" tullaan julkaisemaan musiikkivideo.
Albumi debytoi Suomen virallisen listan sijalla 49.
Stiftelsen för det tvåspråkiga Finland

Stiftelsen för det tvåspråkiga Finland (suom. Kaksikielisen Suomen säätiö) on vuonna 2002 perustettu suomalainen säätiö. Sen päätoimiala on palvella tutkimusta ja kulttuuria. Käytännössä säätiön pääasiallinen tehtävä oli ohjata rahoitusta Ruotsalaiselle kansanpuolueelle (RKP); viimeisinä vuosina summa oli noin 1,6 miljoonaa euroa vuodessa. 
Puoluelain muutos vuonna 2010 rajoitti samalta lahjoittajalta vuosittain vastaanotettavan summan 30 000 euroon. Ennen kuin laki tuli voimaan, Tvåspråkiga-säätiö tyhjensi kassansa RKP:lle, joka sai noin 3,3 miljoonan euron kertalahjoituksen. Puoluesihteeri Johan Johanssonin mukaan se riittäisi noin kahden vuoden menoihin. Jatkossa RKP:n rahoitus hoidetaan puoluetta lähellä olevasta tukisäätiöstä, Fonden för intressebevakning av det svenska i Finlandista.
Historia.
Stiftelsen för det tvåspråkiga Finlandin merkittäviä rahoittajia ovat olleet Svenska kulturfonden, Konstsamfundet ja Stiftelsen Tre Smeder. Myös kaksikielisyyttä tukevat yritykset ovat rahoittaneet Tvåspråkiga-säätiötä. Säätiön hallitus ei ole halunnut kertoa yksityisten rahoittajien nimiä; hallituksen silloisen puheenjohtajan Stig Gustavsonin mukaan rahoittajien paljastamiselle ei ollut perusteita, sillä rahoittaja ei voi ostaa säätiön kautta vaikutusvaltaa RKP:hen. Välissä on säätiön hallitus, joka vastaa rahankäytöstä.
Puoluelain muutos vuonna 2010 muutti myös säätiön toimintaa merkittävästi. Säätiön aikaisempi hallitus erosi; siihen olivat kuuluneet puheenjohtaja Stig Gustavsonin lisäksi Ole Norrback, Pär Stenbäck, Stig Stendahl, Christoffer Taxell ja Björn Wahlroos.
Toiminta.
Vuoden 2012 alusta lukien säätiön hallitukseen ovat kuuluneet kamarineuvos Henry Wiklund puheenjohtajana ja Jannica Fagerholm Signe ja Ane Gyllenbergin säätiöstä, hallitusammattilainen Carola Teir-Lehtinen, johtaja Susanna Korpivaara lääkeyhtiö Glaxo Smith Klinestä ja toimitusjohtaja Jan-Erik Stenman Veritaksesta.
Henry Wiklundin mukaan säätiön tarkoitus on edelleen pysytellä lähellä politiikkaa ja tukea ruotsin kielen asemaa julkisella sektorilla.
Vaalirahoitus.
Presidentinvaaleissa 2012 säätiö lahjoitti ennakkoilmoitusten mukaan 300 000 euroa Eva Biaudet’n ja 26 000 euroa Paavo Lipposen kampanjoihin.
Saadut avustukset.
2016:
Jaetut avustukset.
2015:
Enkelioppi (kirja)

Enkelioppi () on Danielle Trussonin esikoisromaani vuodelta 2010. Teoksen on suomentanut Sirkka Aulanko, ja se ilmestyi suomeksi vuonna 2011 Tammen kustantamana.
Kirja oli nähtävänä usealla kustantajalla, ja lopulta se päätyi Viking Pressille kuusinumeroisella summalla. Myös elokuva-ala kiinnostui teoksesta, ja sopimuksen sai Columbia Pictures. Elokuvan ohjaa Marc Forster. 
Romaani kertoo langenneista enkeleistä ja niiden ja ihmisten yhteisistä jälkeläisistä nefileistä, joita Raamatun Vanhan testamentin 1. Mooseksen kirjan 6. luku kuvaa muinaisajan kuuluisiksi sankareiksi mutta jotka Trussonin käsissä ovat muuttuneet kauniiksi hohtaviksi hirviöiksi. 
Juoni.
"Enkeliopissa" newyorkilainen nunna tietämättään sytyttää uudelleen enkelintutkijoiden ja heidän vastapuolensa, ihmisten ja langenneiden enkelien nefileiksi kutsuttujen jälkeläisten välisen vanhan sodan. Tarinaan sekoittuu vanhoja raamatunkohtia, Orfeukseen liittyvää kreikkalaista muinaistarustoa ja kapinaenkelien lankeemusta.
Enkelintutkijoilla on hallussaan aarre, jonka kauniit mutta kylmät nefilit tarvitsevat asemansa vahvistamiseksi. Evangeline osallistuu taisteluun, jossa ratkaistaan ihmiskunnan tulevaisuus.
Vastaanotto.
"New York Timesin" kriitikon Susann Cokalin mukaan "Enkelioppi" on "äärettömän taitavasti tehty trilleri", lähempänä Umberto Ecoa kuin Dan Brownia.
Kaulushai

Kaulushai ("Chlamydoselachus anguineus") on kaulushaikaloihin kuuluva syvissä vesissä elävä kalalaji. Se on ainoa nykyään elävä laji kaulushaiden heimossa ("Chlamydoselachidae").
Anatomia.
Suurin tavattu kaulushai oli 196 cm pitkä. Naaraat ovat suurikokoisempia kuin koiraat, jotka kasvavat yleensä 73–97 cm:n mittaisiksi. Väriltään kala on harmahtavan ruskea. Kidusaukkoja sillä on kuusi ja kiduskansissa on röyhelöiset nahkareunukset. Selkäeviä kaulushailla on yksi, joka on pienikokoinen ja sijaitsee lähellä pyrstöä. Pyrstö on pitkä. Kaulushain rintaevät ovat pienet ja pyöreät ja peräevä suurikokoinen. Kaulushain hampaat ovat kolmikärkiset ja samanlaiset sekä ylä- että alaleuassa. Niitä on yhteensä noin 300 jakaantuneena 25 riviin. Kuono lajilla on lyhyt ja alaleuka hyvin pitkä.
Lisääntyminen.
Kaulushain lisääntymisestä ei tiedetä paljoa. Lisääntymiskausi on todennäköisesti ympäri vuoden ja koiras- ja naaraskaulushait ovat yhdessä vain parittelun ajan. Laji on ovovivipaarinen eli synnyttää eläviä poikasia, joita voi olla 2–12. Nuoret kaulushait ovat syntyessään noin 40 cm pitkiä ja kohdussa ollessaan käyttävät ravintonaan ruskuaista. Eräiden arvioiden mukaan kaulushainaaraan raskausaika voi kestää jopa 42 kuukautta eli kolme ja puoli vuotta, mikä on pisin raskausaika kaikista selkärankaisista eläimistä. Kaulushain eliniästä ei ole varmoja tietoja mutta joidenkin lähteiden mukaan se voi elää 25-vuotiaaksi
Levinneisyys.
Kaulushaita tavataan laikuttaisesti ympäri valtameriä. Sitä tavataan Pohjois-Norjan rannikolta, Afrikasta Namibian ja Angolan rannikoilta, Etelä-Amerikasta Atlantin ja Tyynenmeren rannikkoseuduilta, Pohjois-Amerikasta, Australian ja Uuden-Seelannin lähistöiltä ja Japaninmerestä. Kaulushai elää syvissä vesissä yleensä 100–1 500 metrin syvyydellä merenpinnasta. Laji liikkuu verkkaisesti ja etsii ravinnokseen mustekaloja ja muita nilviäisiä ja kaloja.
Kaulushai on pääosassa esiintymisaluettaan harvinainen, mutta IUCN luokittelee sen kannan elinvoimaiseksi, koska sille ei ole tällä hetkellä suuria uhkia. Toisinaan niitä saadaan sivusaaliina kalastettaessa trooleilla ja niiden liha on syötävää.
Vaikka laji tulee harvoin merien pintakerroksiin, eräät tutkijat arvelevat, että kaulushaihavainnot voisivat olla yksi syy merikäärmetarinoille erikoisen pitkulaisen ulkomuotonsa vuoksi.
Aavepiippu

Aavepiippu ("Monotropa uniflora") on Amerikassa ja Aasiassa kasvava monivuotinen, ruohovartinen loiskasvi, joka kuuluu aavepiippujen sukuun ja kanervakasvien heimoon. Se on mahdollisesti aavepiippujen suvun ainoa laji.
Ulkonäkö ja koko.
Aavepiipulla on hyvin hento varsi, joka kasvaa 10–30 senttimetriä korkeaksi. Koko kasvi on vahamaisen läpikuultava ja täysin lehtivihreätön sekä väritykseltään aavemaisen valkoinen tai vaaleanpunainen. Sillä on suomumaiset ja mustapilkkuiset lehdet, jotka ovat kiinni kukintovarressa.
Aavepiippu kukkii alkukesästä alkusyksyyn. Sen kukinnossa on vain yksi viisiterälehtinen kukka, mistä kertoo myös lajin tieteellinen nimi "uniflora". Samasta juurakosta kohoaa tavallisesti useampia varsia, joihin on puhjennut jo kukka niiden ilmestyessä maasta. Aluksi kukka nuokkuu alaspäin mutta kohoaa vähitellen vaakasuoraan ponsien ja luotien kehittyessä. Se on kohottautunut täysin pystyyn ennen siemenkodan kypsymistä. Kota halkeaa kärjestään, jolloin siemenet pääsevät varisemaan maahan siihen avautuneista raoista. Tämän jälkeen kasvi lakastuu ja mustuu, mutta jää törröttämään pystyyn.
Levinneisyys.
Aavepiippu kehittyi todennäköisesti jo jurakauden aikana Lauraasian mantereella, mikä selittäisi sen poikkeuksellisen laajan levinneisyysalueen. Amerikassa se kasvaa Yhdysvaltojen ja Kanadan itäosien lehtimetsissä, Väli-Amerikan korkeilla ja viileillä vuorenrinteillä sekä Etelä-Amerikan pohjoisosissa. Aasiassa se on levinnyt Japaniin, Kiinaan ja Himalajan Etelä-Aasian puoleisiin osiin.
Elinympäristö.
Aavepiippu elää vanhoissa, kosteissa ja varjoisissa metsissä. Se saa kaiken ravintonsa loisimalla haperoilla, jotka elävät puolestaan symbioosissa puiden kanssa.
Season Film Festival

Season Film Festival (ent. Artisokka Film Festival) on Helsingissä järjestettävä laatuelokuvien elokuvajuhla. Juhla keskittyi aiemmin uuteen naiselokuvaan ja sen tekijöihin, mutta muutti keväästä 2013 lähtien linjansa yleiseksi. Lisäksi festivaalilla on ennakkonäytöksiä myöhemmin teatterilevitykseen tulevista elokuvista. 
Elokuvajuhlan järjestää Helsinki International Film Festival – Rakkautta &amp; Anarkiaa ry. Elokuvajuhla järjestettiin ensimmäisen kerran vuonna 2001. Festivaali on tunnettu aikaisemmin myös nimillä "Artisokka - Helsinki Woman Film Festival" ja "Nainen vai Artisokka - Women´s Film Festival". Festivaali saa tukea Elokuvataidetoimikunnalta, Helsingin kulttuurikeskukselta, Uudenmaan taidetoimikunnalta ja British Councililta.
Neproidi

Neproidi on tasokäyrä, joka on samalla episykloidin erikoistapaus.
Yhtälöt.
Parametriesitys.
Parametriesitys neproidille, kun kulmat ovat "x"-akselilla:
formula_1
formula_2
Tai jos kulmat halutaan "y"-akselille:
formula_3
formula_4
Suorakulmakoordinaattiset yhtälöt.
Suorakulmaisessa koordinaatistossa neproidin yhtälö on: 
formula_5
Neproidin mittasuhteet.
Neproidin kaaren pituus ja pinta-ala ovat:
formula_6
Säteen kaarevuus on:
formula_7
Musta lauantai (Samoa)

Musta lauantai oli Apiassa Samoalla 28. joulukuuta 1929 sattunut yhteenotto Mau-liikkeen mielenosoittajien ja saarta tuolloin hallinneen Uuden-Seelannin poliisin välillä. Yhteenotto johti yhden poliisin ja 11 samoalaisen mielenosoittajan kuolemaan. Mustan lauantain seurauksena Mau-liikkeen kannattajia pidätettiin ja liike hajosi väliaikaisesti.
Tausta.
Mau oli 1900-luvun alussa Samoalla vaikuttanut alueen itsenäisyyttä ajava poliittinen liike. Se oli 1920-luvun loppupuolella kiihdyttänyt poliittista toimintaansa. Mau-liike oli myös kasvattanut suosiotaan ja sitä kannatti eri arvioiden mukaan kaksi kolmesta tai jopa 90 % väestöstä. Liikkeen johtohahmoja oli Olaf Nelson. Mau-liike järjesti laajaa passiivista vastarintaa Uuden-Seelannin hallintoa vastaan. Kun Mau-liikkeen kannattajat olivat estäneet ulkomaalaisten liikkeiden toiminnan Samoan pääkaupungissa Apiassa, alueen uusiseelantilainen hallintovirkamies George Richardson kutsui helmikuussa 1928 paikalle kaksi laivaston sota-alusta ja merijalkaväkeä. Mau-liikkeen jäseniä pidätettiin, mutta vangit jouduttiin vapauttamaan koska vankileirit ylikuormittuivat. Richardson lähti Samoalta huhtikuussa 1928 ja hänen tilalleen tuli Stephen Allen. Allen uskoi Mau-liikkeen kuihtuvan itsestään, mutta jännitteet Samoalla säilyivät. Vuonna 1928 poliisin ja Mau-liikkeen välillä oli kaksi väkivaltaista yhteenottoa.
Musta lauantai.
Lauantaiaamuna 28. joulukuuta 1929 Mau-liikkeen jäseniä saapui Apiaan sitä ympäröivistä kylistä. Kerääntyminen oli järjestetty kahden Uuteen-Seelantiin karkotetun Mau-liikkeen jäsenen paluun kunniaksi. Mau-liikettä oli ennalta varoitettu siitä, että sen etsintäkuulutetut jäsenet pidätettäisiin. Samoalaisten tullessa Apian oikeustalon ohi poliisi päätti yrittää liikkeen sihteerin pidätystä. Samoalaiset vastustivat poliisia ja tilanne kärjistyi kahakaksi. Paikalle saapui aseistautuneita poliiseja jotka ampuivat mielenosoittajia mahdollisesti haavoittaen ja tappaen useita. Poliisi joutui kuitenkin perääntymään kohti läheistä poliisiasemaa ja heidän perääntyessään väkijoukko hakkasi yhden poliisin kuoliaaksi. Poliisiasemalle saapuneet poliisit tulittivat väkijoukon päiden yli aseman parvekkeelta konekiväärillä. Lopulta aseman polttamista pelänneet kolme poliisia avasivat kivääritulen suoraan väkijoukkoon. Syntyi paniikki ja väkijoukossa olleista muun muassa samoalainen päällikkö Tupua Tamasese Lealofi III haavoittui kuolettavasti hänen yrittäessään rauhoittaa tilannetta. Yhteensä tulituksessa kuoli 11 samoalaista ja haavoittui 30.
Seuraukset.
Tapauksen jälkeen lamaani John Luxford totesi mielenosoittajien kuolinsyyn olleen poliisin kivääritulitus. Hänen mukaansa konekiväärillä ei ollut ammuttu väkijoukkoon. Edelleen hänen mukaansa poliisin tuliaseiden käyttö oli oikeutettua. Vuoden 1930 puolella Mau-liike julistettiin kumoukselliseksi. 1 500 liikkeen kannattajaa hajaantui saarelle ja heitä etsittiin merijalkaväen voimin. Maaliskuussa Mau-liike suostui hajottamaan toimintansa. Viranomaisten toiminta mustan lauantain jälkeen syvensi entisestään samoalaisten kokemaa epäluottamusta viranomaisiin.